Diari Oficial de la Generalitat Valenciana


Sumari del DOGV 3225, del 20-04-1998 (1998/2229)

ACORD de 29 de gener de 1998, de la Comissió Territorial d'Urbanisme de València, que fa referència a la modificació, punts 22 i 25 (esmena de deficiències) del Pla General de Cullera.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3225

Data del DOGV
:   20-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2229


Data del document
:   29-01-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 29 de gener de 1998, de la Comissió Territorial d'Urbanisme de València, que fa referència a la modificació, punts 22 i 25 (esmena de deficiències) del Pla General de Cullera. [1998/X2229]
  
Vist l'expedient tramés per l'Ajuntament de Cullera, que fa referència a la modificació, punts 22 i 25 (esmena de deficiències) del Pla General, i de conformitat amb els següents:
  
Antecedents de fet
  
Primer
  
L'expedient va ser sotmès a informació pública el 25 de febrer de 1997 i, després del pertinent període d'informació pública, durant el qual es van presentar sis al·legacions, va ser aprovat provisionalment pel Plenari de l'Ajuntament, en la sessió del 27 de maig de 1997. Va entrar en el Registre de la Comissió Territorial d'Urbanisme de València l'11 de juny de 1997.
  
La Comissió Territorial d'Urbanisme de València, respecte de l'expedient de referència, en la sessió celebrada el 23 de juliol de 1997, va adoptar l'acord següent:
  
1. Aprovar definitivament els punts 21, 23, 24 i 27 de la modificació núm. 4 del Pla General d'Ordenació Urbana de Cullera.
  
2. Suspendre l'aprovació definitiva dels punts 22 i 25 de la modificació núm. 4 del Pla General d'Ordenació Urbana de Cullera, atesa la no-justificació del que disposa l'article 55.3 de la Llei Reguladora de l'Activitat Urbanística.
  
3. Tractar el punt 26 juntament amb el Pla Parcial del sector PRM-3 del Pla General d'Ordenació Urbana de Cullera, actualment en tramitació.
  
Segon
  
L'expedient tramés complementa l'originari que consta en els arxius d'aquesta Comissió Territorial d'Urbanisme de València i consisteix en l'acord plenari municipal, de 28 d'octubre de 1997, pel qual s'aprova la memòria informativa i justificativa d'esmena de les deficiències indicades per la Comissió.
  
Tercer
  
L'objecte del punt 22 de la modificació núm. 4 és concedir una ordenació semblant a ambdós marges del passeig Dr. Alemany; en concret, es pretén que les illes que donen als números parells, la profunditat edificable de les quals oscil·la entre els 8 i 20 metres, passen a tenir un tractament paregut al de les illes dels números imparells, la profunditat edificable de les quals s'estableix de manera uniforme en 20 metres. Amb aquesta finalitat es modifica el plànol D-38 i s'amplia la profunditat edificable en els solars que donen als números parells en determinats supòsits.
  
L'objecte del punt 25 de la modificació núm. 4 és el canvi d'alineació del carrer Almirall, en el primer tram, que passa de tenir una amplària de 18 metres a una altra de 12 metres. La justificació adduïda és la de continuar l'alineació existent en els altres trams. Aquesta modificació afecta el plànol D-41.
  
Quart
  
Cullera té un Pla General d'Ordenació Urbana aprovat definitivament pel conseller d'Obres Públiques, Urbanisme i Transports, el 19 de maig de 1995. Fins ara s'han tramitat diversos expedients de modificacions puntuals que en total sumen 27 punts, així com diversos plans de desenvolupament del vigent Pla General.
  
Paral·lelament a aquesta modificació es tramita la modificació, Zona del Far, del Pla General de Cullera, la qual presenta un excés dotacional de 3.163 m2 (una vegada deduïts els necessaris per a compensar els increments dotacionals que en la modificació esmentada es produeixen) de nova creació i que, segons es fa constar en el projecte, es pot destinar a absorbir futurs increments d'aprofitament lucratius.
  
Cinquè
  
La Comissió Informativa de la Comissió Territorial d'Urbanisme de València, en la sessió del 26 de gener de 1998, va emetre un informe relatiu al projecte de què tractem, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació, atès que es tracta d'una esmena de deficiències, es considera correcta i suficient de conformitat amb la finalitat que es persegueix.
  
Segon
  
La Comissió Territorial d'Urbanisme de València, respecte del punt 22, va realitzar dues observacions. La primera relativa a l'ordenació urbanística, ja que el més coherent seria donar un tractament uniforme a tots els edificis que donen al passeig Dr. Alemany en els números parells. La segona és la relativa a la necessitat de justificar el compliment del que estableix l'article 55.3 de la Llei Reguladora de l'Activitat Urbanística, atès que l'increment d'aprofitament lucratiu no s'observa compensat amb la major previsió de dotacions.
  
Respecte del punt 25 es va indicar com a deficiència l'incompliment del que estableix l'article 55.3 de la Llei Reguladora de l'Activitat Urbanística, atès que l'increment d'aprofitament lucratiu no es considera compensat amb la major previsió de dotacions i no és justificació suficient l'ampliació d'un col·legi, ja que aquesta es fa a costa d'un vial públic.
  
En l'acord plenari municipal es proposa que els increments lucratius que hi ha amb aquestes modificacions siguen absorbits per l'excés dotacional que es produeix en la modificació, Nucli del Far, que es tramita conjuntament amb aquesta i es fa constar que l'obtenció de l'espai lliure esmentat serà a càrrec de les parcel·les afectades per aquesta modificació.
  
Tercer
  
La justificació de l'emplaçament dels sòls dotacionals fora de l'àmbit territorial de la zona objecte de la modificació és que aquesta és una zona del nucli històric, totalment consolidada per edificacions. L'elecció de situar els sòls dotacionals en el Nucli del Far es justifica com a manera d'incrementar l'espai lliure en els voltants de l'anomenada Cova del Dragut, atès que es tracta d'un element immoble que cal protegir i potenciar.
  
Quart
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva dels plans generals ?i de les seues modificacions- de municipis de menys de 50.000 habitants, de conformitat amb el que estableix l'article 38.3, per remissió de l'article 55.1, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot això, la Comissió Territorial d'Urbanisme, en la sessió celebrada el 29 de gener de 1998, acorda:
  
Aprovar definitivament els punts 22 i 25 de la modificació núm. 4 del Pla General d'Ordenació Urbana de Cullera, i l'Ajuntament de Cullera haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció de aquesta notificació.
  
Tot això, sense perjudici que es puga interposar qualsevol altre recurs que s'estime oportú.